**Без бәхетле**

Ялгыз үстерсәң дә әни,

Безне читкә какмадың.

Мамыктай кулларың белән

Иркәләдең, назладың.

Тәпи йөри алмаганда,

Кулыңнан төшермәдең.

Без бәхетле булсын өчен,

Ни генә эшләмәдең.

Ятимлектән җан өшесә,

Җылындык кочагыңда.

Әти дә, әни дә булдың,

Ярдәм кирәк чагында.

Кайгырдың син авырсак та,

Абынып егылсак та.

Кеше әйберсенә кайчак

Ялгышып кагылсак та.

Өйрәттең син сабыр гына

Дөрес юлдан атларга.

Олыга да, кечегә дә

Мәрхәмәтле булырга.

Шатлык белән канатланып

Очамын болытларга.

Рәхмәт сиңа, газиз әнкәм,

Без бәхетле син барга.

Гөлшат Әгъзамова